b'\n_START_ARTICLE_\nHai Rui avsettes fra embedet\n_START_PARAGRAPH_\nHai Rui avsettes fra embedet (kinesisk: \xe6\xb5\xb7\xe7\x91\x9e\xe7\xbd\xa2\xe5\xae\x98; pinyin: H\xc7\x8ei Ru\xc3\xac b\xc3\xa0 gu\xc4\x81n) er et teaterstykke kjent for sine ettervirkninger p\xc3\xa5 kinesisk politikk frem mot kulturrevolusjonen._NEWLINE_Wu Han, som skrev stykket i 1960, var en historiker som arbeidet med Ming-dynastiets historie. Wu Han skrev en artikkel der han tegnet et helteportrett av Hai Rui, en ledende mandarin som ble fengslet av keiseren. Artikkelen ble senere omarbeidet til et teaterstykke, og det ble uroppf\xc3\xb8rt i 1961. Det fikk da stor ros fra Mao Zedong._NEWLINE_Imidlertid ble det noen \xc3\xa5r senere, rett f\xc3\xb8r kulturrevolusjonen, heftig kritisert. Yao Wenyuan skrev en avisartikkel i Shanghai-avisen Wenhuibao som kritiserte stykket og hevdet at det var ment som en allegori over Maos avskjedigelse av general Peng Dehuai under Lushankonferansen i 1959 (Peng hadde uttrykt reservasjoner mot Maos kampanje \xc2\xabdet store spranget fremad\xc2\xbb). Hai Rui ble identifisert som en representasjon av Peng, mens keiseren skulle v\xc3\xa6re formann Mao. Dermed ble teaterstykket en skyteskive for de radikale maoister, og denne kritikken ble en plattform for deres kampanje mot det som de oppfattet som h\xc3\xb8yreavvikende pragmatikere innen det kinesiske kommunistpartis politbyr\xc3\xa5 i 1965._NEWLINE_Wu Han ble en av kulturrevolusjonens f\xc3\xb8rste offer og d\xc3\xb8de i fengsel i 1969. Han ble posthumt rehabilitert i 1979.'